CELEX: 62020CN0614
Language: fi
Date: 2020-11-18 00:00:00
Title: Asia C-614/20: Ennakkoratkaisupyyntö, jonka Tallinna Halduskohus (Viro) on esittänyt 18.11.2020 – AS Lux Express Estonia v. Majandus- ja Kommunikatsiooniministeerium

1.2.2021   
            
            
               FI
            
            
               Euroopan unionin virallinen lehti
            
            
               C 35/40
            
         
      Ennakkoratkaisupyyntö, jonka Tallinna Halduskohus (Viro) on esittänyt 18.11.2020 – AS Lux Express Estonia v. Majandus- ja Kommunikatsiooniministeerium
      (Asia C-614/20)
      (2021/C 35/52)
      Oikeudenkäyntikieli: viro
      
         Ennakkoratkaisua pyytänyt tuomioistuin
      
      Tallinna Halduskohus
      
         Pääasian asianosaiset
      
      
         Valittaja: AS Lux Express Estonia
      
         Vastapuoli: Majandus- ja Kommunikatsiooniministeerium
      
         Ennakkoratkaisukysymykset
      
      
                  1.
               
               
                  Onko sitä, että kaikille kaupalliselta pohjalta kotimaan henkilölinjaliikennettä tie-, vesi- ja rautatieliikenteessä harjoittaville yksityisoikeudellisille yrityksille säädetään laissa yhtäläinen velvollisuus kuljettaa tiettyyn ryhmään kuuluvia matkustajia (esikouluikäiset lapset, alle 16-vuotiaat vammaiset henkilöt, vähintään 16-vuotiaat erittäin vaikeavammaiset henkilöt, vaikeasti näkövammaiset henkilöt, erittäin vaikeasti tai vaikeasti näkövammaisten henkilöiden saattajat, vammaisen henkilön opas- tai avustajakoirat) veloituksetta, pidettävä rautateiden ja maanteiden julkisista henkilöliikennepalveluista sekä neuvoston asetusten (ETY) N:o 1191/69 ja (ETY) N:o 1107/70 kumoamisesta 23.10.2007 annetun Euroopan parlamentin ja neuvoston asetuksen (EY) 1370/2007 (1) 2 artiklan e alakohdassa ja 3 artiklan 2 kohdassa tarkoitetun julkisen palvelun velvoitteen asettamisena?
               
            
                  2.
               
               
                  Mikäli kyseessä on asetuksessa N:o 1370/2007 tarkoitettu julkisen palvelun velvoite, onko jäsenvaltiolla asetuksen N:o 1370/2007 4 artiklan 1 kohdan b alakohdan i alakohdan perusteella oikeus sulkea kansallisella lailla pois tällaisen velvoitteen täyttämisen perusteella suoritettavan korvauksen maksaminen liikenteenharjoittajalle?
                  Mikäli jäsenvaltiolla on oikeus sulkea pois korvauksen maksaminen liikenteenharjoittajalle, millä edellytyksillä se voi näin tehdä?
               
            
                  3.
               
               
                  Annetaanko asetuksen N:o 1370/2007 3 artiklan 3 kohdassa mahdollisuus olla soveltamatta asetusta myös sellaisiin yleisiin sääntöihin, jotka koskevat muille kuin mainitussa asetuksen kohdassa mainituille matkustajaryhmille vahvistettavia enimmäishintoja?
                  Onko Euroopan unionin toiminnasta tehdyn sopimuksen 108 artiklan mukainen velvollisuus ilmoittaa Euroopan komissiolle olemassa myös siinä tapauksessa, että yleisissä säännöissä, joilla vahvistetaan enimmäishinnat, ei määrätä korvauksen maksamisesta liikenteenharjoittajalle?
               
            
                  4.
               
               
                  Mikäli nyt tarkasteltavaan tapaukseen ei sovelleta asetusta N:o 1370/2007, voisiko korvauksen määrääminen perustua johonkin muuhun Euroopan unionin oikeuden toimeen (esimerkiksi Euroopan unionin perusoikeuskirjaan)?
               
            
                  5.
               
               
                  Mitkä edellytykset liikenteenharjoittajalle maksettavaksi määrättävän korvauksen on täytettävä, jotta se olisi valtiontukea koskevien säännösten mukainen?
               
            
         (1)  Rautateiden ja maanteiden julkisista henkilöliikennepalveluista sekä neuvoston asetusten (ETY) N:o 1191/69 ja (ETY) N:o 1107/70 kumoamisesta 23.10.2007 annettu Euroopan parlamentin ja neuvoston asetus (EY) 1370/2007 (EUVL 2007, L 315, s. 1).